ธปท.กำไรลงทุนเพิ่ม หลังปรับเกณฑ์ใหม่
ธปท.เผยรายได้จากการนำเงินทุนสำรองประเทศไปลงทุนมีแนวโน้มเพิ่มขึ้น หลังบอร์ด ธปท.ปรับลดหลักเกณฑ์การลงทุนใหม่เมื่อ 1 เดือนที่ผ่านมา
10 พ.ย. 2555

ธปท.เผยรายได้จากการนำเงินทุนสำรองประเทศไปลงทุนมีแนวโน้มเพิ่มขึ้น หลังบอร์ด ธปท.ปรับลดหลักเกณฑ์การลงทุนใหม่เมื่อ 1 เดือนที่ผ่านมา 
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า หลังจากคณะกรรมการธนาคารแห่งประเทศไทย (บอร์ด ธปท.) อนุมัติหลักเกณฑ์การนำเงินทุนสำรองระหว่างประเทศไปลงทุนได้เพิ่มเติมเมื่อ 1 เดือนที่ผ่านมา ทำให้แนวโน้มผลตอบแทนการนำทุนสำรองไปลงทุนของธปท.ปีนี้ปรับดีขึ้น เนื่องจากสามารถลงทุนในพันธบัตรต่างประเทศ ที่ได้รับการจัดมาตรการในการลงทุนได้ จากเดิมที่ธปท.จะลงทุนได้ในระดับที่สูงกว่ามาตรฐานขึ้นไป 2 ขั้นเท่านั้น 
นอกจากนี้ บอร์ด ธปท.ยังอนุมัติให้ลงทุนในพันธบัตรประเทศอินโดนีเซียได้เป็นกรณีพิเศษ แม้พันธบัตรอินโดนีเซียจะต่ำกว่ามาตรฐาน เนื่องจากอินโดนีเซียมีแนวโน้มการเติบโตที่ดีและมีแนวโน้มจะได้รับการจัดอันดับที่สูงขึ้นในอนาคต 
“การอุมัติดังกล่าวของบอร์ด ธปท.ทำให้บริหารจัดการ การนำทุนสำรองฯไปหาผลตอบแทนได้ดีขึ้น แต่อัตราผลตอบแทนจากดอกเบี้ยรับที่เป็นรายได้เข้ามา ยังต่ำกว่าภาระดอกเบี้ยที่ต้องจ่าย อีกอย่างสัดส่วนการลงทุนส่วนใหญ่ยังอยู่ในรูปเงินเหรียญสหรัฐที่ให้ผลตอบแทนต่ำ ดังนั้น ถึงผลตอบแทนจะเริ่มดีขึ้น แต่คงไม่ดีถึงขั้นทำให้ปีนี้มีกำไรมาลดการขาดทุนสะสมในบัญชีของ ธปท.ได้ เพราะตอนนี้ก็ใกล้สิ้นปีแล้ว และเกณฑ์ใหม่ก็เพิ่งเริ่มทำได้เพียงเดือนเดียว” นายประสาร กล่าว
ทั้งนี้ บัญชี ธปท.ในปี 2554 ที่ผ่านมามีผลการขาดทุนประมาณ 2 แสนล้านบาท และมีขาดทุนสะสมอีกประมาณ 3 แสนกว่าล้านบาท ซึ่งที่ผ่านมาหลังจาก นายวีรพงษ์ รามางกูร ประธาน บอร์ด ธปท.ให้นโยบายธปท.ให้ลดขาดทุนเพราะปล่อยให้สะสมมากขึ้นเรื่อยๆอาจส่งผลกระทบได้ ทำให้บอร์ด ธปท.แต่งตั้งคณะทำงานหาแนวทางลดขาดทุน และหาช่องทางเพิ่มผลตอบแทนการลงทุนการนำทุนสำรองไปลงทุนมาอย่างต่อเนื่อง